b'\n_START_ARTICLE_\nBente Hagelund\n_START_SECTION_\nBaggrund og uddannelse\n_START_PARAGRAPH_\nBente Hagelund er student fra Kalundborg Gymnasium (1975-1978). Hun studerede jura p\xc3\xa5 K\xc3\xb8benhavns Universitet og dimitterede som cand.jur. i 1985. Under og efter studietiden var hun frivillig r\xc3\xa5dgiver i K\xc3\xb8benhavns Retshj\xc3\xa6lp i perioden fra 1983 til 1988. I 2013 f\xc3\xa6rdiggjorde hun HD i organisation og ledelse fra Syddansk Universitet._NEWLINE_Siden 2010 har hun fungeret som en del af DJ\xc3\x98Fs mentorkorps med s\xc3\xa6rlig fokus p\xc3\xa5 talentudvikling af unge kvindelige ledere, det s\xc3\xa5kaldte Talentmentorprogram._NEWLINE_Hun er medstifter af den danske NGO Friends of Shamayita Math, der st\xc3\xb8tter kvinders og pigers uddannelse og sundhed i et fattigt landomr\xc3\xa5de i det \xc3\xb8stlige Indien.\n_START_SECTION_\nErhvervskarriere\n_START_PARAGRAPH_\nBente Hagelund blev i 2010 rektor og administrativ leder af Folkeuniversitetet i K\xc3\xb8benhavn. Hun har tidligere v\xc3\xa6ret ansat som vicedirekt\xc3\xb8r i Dansk Almennyttigt Boligselskab og som fakultetsdirekt\xc3\xb8r p\xc3\xa5 K\xc3\xb8benhavns Universitet. I sin karrieres f\xc3\xb8rste \xc3\xa5r fungerede hun som fuldm\xc3\xa6gtig i Justitsministeriet og hos Folketingets Ombudsmand._NEWLINE_Bente Hagelund har undervist universitetsstuderende og offentlige sagsbehandlere i offentlig ret siden 1986, og hendes faglige udgivelser bruges i dag som pensum p\xc3\xa5 danske universiteter og professionsh\xc3\xb8jskoler.'